# EHDOTUS VALTIONEUVOSTON ASETUKSEKSI LIPUTUKSESTA SUOMEN LIPULLA ANNETUN ASETUKSEN MUUTTAMISESTA

**Yleistä**

Valtion virastojen ja laitosten liputusta säätelevä voimassa oleva asetus liputuksesta Suomen lipulla (383/78) on annettu vuonna 1978. Asetuksen 2 §:ssä lueteltuja virallisia liputuspäiviä on muutettu vuonna 1996, jolloin yleisten vaalipäivien luetteloa tarkennettiin koskemaan kaikkia valtiollisia vaaleja, kunnallisvaaleja, neuvoa-antavaa kansanäänestystä sekä Euroopan parlamentin edustajien vaalia. Lisäksi asetuksen 2 §:n ruotsinkielisiä sanamuotoja on tarkistettu vuonna 2009 Kalevalan päivän, puolustusvoimain lippujuhlan päivän sekä äitienpäivän osalta. Liputuskulttuurissa tapahtuneen kehityksen johdosta on tarpeellista tehdä asetukseen muutos lisäämällä isänpäivä virallisten liputuspäivien luetteloon. Samassa yhteydessä tarkennettaisiin äitienpäiväliputusta koskevaa sanamuotoa vastaamaan vakiintunutta sanamuotoa.

**Perustelut**

2 §

Asetuksen 2 § sisältää luettelon virallisista liputuspäivistä, joita ovat kuuden jokavuotisen liputuspäivän lisäksi päivät, jolloin toimitetaan valtiolliset vaalit, kunnallisvaalit, Euroopan parlamentin edustajien vaalit tai neuvoa-antava kansanäänestys koko maassa sekä päivä, jolloin tasavallan presidentti astuu toimeensa. Voimassa olevan asetuksen mukaiset viralliset jokavuotiset liputuspäivät ovat Kalevalan päivä, suomalaisen kulttuurin päivä; vappu, suomalaisen työn päivä; äitien päivä; puolustusvoimain lippujuhlan päivä; juhannus, Suomen lipun päivä ja itsenäisyyspäivä. Viralliset liputuspäivät muodostavat liputusvelvollisuuden ainoastaan valtion virastoille ja laitoksille. Käytännössä kuitenkin kunnat, yksityiset tahot ja yhteisöt seuraavat liputuksessa valtion virastojen ja laitosten esimerkkiä.

Virallisten liputuspäivien lisäksi on vakiintunut kolmetoista niin sanottua tavanomaista liputuspäivää, jolloin myös valtion virastot ja laitokset liputtavat. Lisäksi vuodesta 2020 lähtien almanakkoihin merkitään vakiintuneeksi liputuspäiväksi lapsen oikeuksien päivä 20. marraskuuta.

Asetuksen 2 §:n 3 kohdassa on säädetty, että toukokuun toinen sunnuntai eli äitienpäivä on virallinen liputuspäivä. Sen sijaan marraskuun toisena sunnuntaina vietettävä isänpäivä ei ole aiemmin ollut asetuksessa mainittu virallinen liputuspäivä, vaan vakiintunut, niin sanottu tavanomainen liputuspäivä. Käytännössä valtion virastot ja laitokset ovat kuitenkin liputtaneet aina myös vakiintuneina liputuspäivinä. Suomessa äitienpäivää on ryhdytty viettämään 1910-luvulla ja viralliseksi liputuspäiväksi se tuli vuonna 1947. Almanakkoihin päivä merkittiin kuitenkin vasta vuonna 1950. Isänpäivän asema alkoi vakiintua Suomessa 1970-luvulla, mutta vasta vuonna 1987 isänpäivän liputus katsottiin kansalaisten keskuudessa niin vakiintuneeksi, että Helsingin yliopiston almanakkatoimisto merkitsi sen almanakkoihin. Vaikka isänpäivä ei ole ollut asetuksessa mainittu virallinen liputuspäivä, isänpäivän liputuksen voidaan katsoa saavuttaneen kaikkien kansalaispiirien hyväksynnän ja liputus isänpäivänä on tullut yleiseksi käytännöksi.

Käytännön tasolla äitienpäivän ja isänpäivän liputuspäivät eivät siis ole eronneet toisistaan. Koska molempien päivien kannatus kansalaisten keskuudessa voidaan arvioida varauksettomaksi, ei ole syytä asettaa niitä eriarvoiseen asemaan valtion virastoja ja laitoksia koskevan liputusvelvollisuuden osalta. Edellä esitetyn johdosta ehdotetaan, että asetuksen 2 §:ä muutetaan lisäämällä jokavuotisiin liputuspäiviin uusi kohta, jossa säädettäisiin, että marraskuun toinen sunnuntai eli isänpäivä on virallinen liputuspäivä. Kohdan lisäämisestä aiheutuu teknisluonteisia muutoksia pykälän rakenteeseen.

Aikanaan Suomen lippu -komitea totesi mietinnössään (Komiteanmietintö 1970: A 1), että liputuspäivien tulisi olla sellaisia, että mahdollisimman moni tuntisi ne omakseen ja voisi näin ollen hyväksyä ne. Siksi uusien liputuspäivien tulisi olla ennestään tuttuja juhlapäiviä ja aiheeltaan mahdollisimman monen kansalaisen hyväksymiä, jotta yleinen liputus tuntuisi luontevalta. Liputusväsymyksen ja liputuksesta aiheutuvien kustannusten kohoamisen välttämiseksi ei virallisia liputuspäiviä saisi olla liian monta.

Nykyään vakiintunut käytössä oleva äitienpäivän kirjoitusasu on ’äitienpäivä’ yhteen kirjoitettuna. Asetuksen 2 §:n 3 kohdassa käytetään muotoa ’äitien päivä’. Ehdotetaan, että muutetaan asetuksen 2 §:n 3 kohdassa oleva kirjoitusasu ’äitien päivä’ nykykielessä vakiintuneeseen muotoon ’äitienpäivä’.

**Muutoksen taloudelliset vaikutukset**

Koska liputus isänpäivänä on jo nykyisinkin yleinen käytäntö, isänpäivän muuttaminen viralliseksi liputuspäiväksi ei lisäisi liputuskustannuksia. Äitienpäivän sanamuodon muuttamisen nykyään vakiintuneeseen muotoon ei arvioida aiheuttavan taloudellisia vaikutuksia.

**Lausuntopalaute**

Lausunnon antoivat …

**Voimaantulo**

Asetusehdotus on tarkastettu oikeusministeriön lainvalmisteluosaston laintarkastusyksikössä.

Asetuksen muutos on tarkoitettu tulemaan voimaan 1 päivänä huhtikuuta 2019.